CELEX: 32017D0996
Language: lt
Date: 2017-06-09 00:00:00
Title: 2017 m. birželio 9 d. Komisijos įgyvendinimo sprendimas (ES) 2017/996, kuriuo įsteigiama Europos mokslinių tyrimų infrastruktūros konsorciumo statusą turinti Europos anglies dioksido surinkimo ir saugojimo laboratorija (ECCSEL ERIC) (pranešta dokumentu Nr. C(2017) 3875)

13.6.2017   
            
            
               LT
            
            
               Europos Sąjungos oficialusis leidinys
            
            
               L 149/91
            
         KOMISIJOS ĮGYVENDINIMO SPRENDIMAS (ES) 2017/996
   2017 m. birželio 9 d.
   kuriuo įsteigiama Europos mokslinių tyrimų infrastruktūros konsorciumo statusą turinti Europos anglies dioksido surinkimo ir saugojimo laboratorija (ECCSEL ERIC)
   
      
         (pranešta dokumentu Nr. C(2017) 3875)
      
   
   (Tekstas autentiškas tik anglų, italų, nyderlandų ir prancūzų kalbomis)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 6 straipsnio 1 dalies a punktą,
   kadangi:
   
               (1)
            
            
               Italija, Jungtinė Karalystė, Nyderlandai, Norvegija ir Prancūzija paprašė Komisijos įsteigti Europos mokslinių tyrimų infrastruktūros konsorciumo statusą turinčią Europos anglies dioksido surinkimo ir saugojimo laboratoriją (ECCSEL ERIC). Jos susitarė, kad ECCSEL ERIC priimančioji valstybė narė bus Norvegija;
            
         
               (2)
            
            
               kadangi 2017 m. kovo 29 d. pagal Europos Sąjungos sutarties 50 straipsnį Jungtinė Karalystė pranešė apie savo ketinimą pasitraukti iš Sąjungos, Sutartys Jungtinei Karalystei nustos galioti nuo susitarimo dėl išstojimo įsigaliojimo dienos arba, jei tokio susitarimo nebus, praėjus dvejiems metams nuo pranešimo gavimo, nebent Europos Vadovų Taryba, susitarusi su Jungtine Karalyste, nuspręstų tą terminą pratęsti. Dėl šios priežasties, nedarant poveikio jokioms susitarimo dėl išstojimo nuostatoms, šis įgyvendinimo sprendimas galioja iki tol, kol Jungtinė Karalystė nustoja būti valstybe nare;
            
         
               (3)
            
            
               Reglamentas (EB) Nr. 723/2009 įtrauktas į Europos ekonominės erdvės (EEE) susitarimą EEE jungtinio komiteto sprendimu Nr. 72/2015 (2);
            
         
               (4)
            
            
               Komisija įvertino paraišką pagal Reglamento (EB) Nr. 723/2009 5 straipsnio 2 dalį ir padarė išvadą, kad ji atitinka tame reglamente nustatytus reikalavimus;
            
         
               (5)
            
            
               šiame sprendime nustatytos priemonės atitinka pagal Reglamento (EB) Nr. 723/2009 20 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Įsteigiama Europos mokslinių tyrimų infrastruktūros konsorciumo statusą turinti Europos anglies dioksido surinkimo ir saugojimo laboratorija – ECCSEL ERIC.
   2.   Priede išdėstyti esminiai ECCSEL ERIC įstatų elementai.
   2 straipsnis
   Šis sprendimas skirtas Italijos Respublikai, Jungtinei Didžiosios Britanijos ir Šiaurės Airijos Karalystei, Nyderlandų Karalystei, Norvegijos Karalystei ir Prancūzijos Respublikai.
   
      Priimta Briuselyje 2017 m. birželio 9 d.
      
         
            Komisijos vardu
         
         Carlos MOEDAS
         
            Komisijos narys
         
      
   
   
      (1)  OL L 206, 2009 8 8, p. 1.
   
      (2)  2015 m. kovo 20 d. EEE jungtinio komiteto sprendimas Nr. 72/2015, kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis (OL L 129, 2016 5 19, p. 85).
   
      PRIEDAS
      
         ESMINIAI ECCSEL ERIC ĮSTATŲ ELEMENTAI
      
      
         Toliau išdėstytuose ECCSEL ERIC įstatų straipsniuose ir straipsnių dalyse pateikiami pagal Reglamento (EB) Nr. 723/2009 6 straipsnio 3 dalį numatyti esminiai elementai.
      
      1.   Užduotys ir veikla
      
      (ECCSEL ERIC įstatų 2 straipsnis)
      
               
                  1.
               
               
                  ECCSEL ERIC sukuria ir valdo pasaulinio lygio paskirstytąją mokslinių tyrimų infrastruktūrą, kuri bus naudojama kaip centras, atsakingas už koordinuotą ECCSEL ERIC priklausančių įrenginių eksploatavimą.
                  
                              a)
                           
                           
                              ECCSEL ERIC koordinuoja paskirstytosios infrastruktūros mokslinių tyrimų įrenginių naudojimą ir jų atnaujinimo ir naujų investicijų planus. ECCSEL ERIC tarptautiniu lygmeniu užtikrina atvirą prieigą prie tos infrastruktūros. Be to, naudodamasis turimomis priemonėmis ir kompetencija, ECCSEL ERIC padeda mokslinių tyrimų įrenginių savininkams gerinti įrenginių veikimą, juos modernizuoti ir kurti naujus įrenginius.
                           
                        
                              b)
                           
                           
                              ECCSEL ERIC padeda atlikti pažangiuosius eksperimentinius mokslinius tyrimus naujų tobulesnių CO2 surinkimo, transportavimo ir saugojimo technologijų (angl. CCS) srityje, kad būtų galima pradėti jas naudoti komerciniu mastu 2020–2030 m. ir po 2030 m. Ateityje generalinė asamblėja gali priimti sprendimą išplėsti ECCSEL ERIC veiklą ir įtraukti CO2 naudojimą (anglies dioksido surinkimo, naudojimo ir saugojimo veikla (CCUS)) ne tik veiksmingesnės naftos gavybai (angl. EOR).
                           
                        
                              c)
                           
                           
                              Pats ECCSEL ERIC nėra mokslinių tyrimų įrenginių savininkas ir jų neeksploatuoja. Tačiau ateityje generalinė asamblėja gali priimti sprendimą, kad ECCSEL ERIC investuotų į savo įrenginius arba juos valdytų. Nariai ir stebėtojai, nenorintys dalyvauti finansuojant tokius įrenginius, gali neskirti jiems finansavimo pagal 9 straipsnio 2 dalies a punktą.
                           
                        
            
               
                  2.
               
               
                  ECCSEL ERIC leidžia tarptautinei mokslinių tyrimų bendruomenei naudotis įrenginiais, būtinais atliekant mokslinius tyrimus prioritetinėse srityse. Taip ECCSEL ERIC padės skatinti vis pažangesnių technologijų plėtrą ir kartu paspartinti CCS pardavimą rinkoje ir diegimą. Tuo tikslu ECCSEL ERIC skiria dėmesį aukščiausio lygio mokslinių tyrimų veiksmams, kuriuos atlieka CCS srities mokslininkai atsižvelgdami į ECCSEL ERIC prioritetus, ir juos remia. ECCSEL ERIC sukurs labai tikslų unikalių mokslinių tyrimų įrenginių registrą ir suteiks galimybę naudotis tais ištekliais pirmiausia Europos, taip pat ir ne Europos CCS bendruomenėms.
               
            
               
                  3.
               
               
                  ECCSEL ERIC įsteigiamas ir veikia neekonominiais tikslais.
               
            
               
                  4.
               
               
                  Nepažeidžiant 2 straipsnio 3 dalyje nustatyto pagrindinio principo, ECCSEL ERIC gali vykdyti ribotą ekonominę veiklą, jeigu ji glaudžiai susijusi su pagrindinėmis ECCSEL ERIC užduotimis ir netrukdo jų vykdyti.
               
            2.   Pavadinimas, buveinė, vieta ir darbo kalba
      
      (ECCSEL ERIC įstatų 1 straipsnis)
      
               
                  1.
               
               
                  Įsteigiamas Europos paskirstytosios mokslinių tyrimų infrastruktūros konsorciumas – Europos mokslinių tyrimų infrastruktūros konsorciumo statusą turinti Europos anglies dioksido surinkimo ir saugojimo laboratorija (toliau – ECCSEL ERIC).
               
            
               
                  2.
               
               
                  ECCSEL ERIC buveinė – Trondheimas, Norvegija.
               
            3.   Trukmė
      
      (ECCSEL ERIC įstatų 21 straipsnis)
      ECCSEL ERIC įsteigiamas neribotam laikui.
      4.   Likvidavimas
      
      (ECCSEL ERIC įstatų 23 straipsnis)
      
               
                  1.
               
               
                  Generalinė asamblėja dviejų trečdalių balsų dauguma gali priimti sprendimą likviduoti ECCSEL ERIC.
               
            
               
                  2.
               
               
                  Be nereikalingo delsimo ir bet kuriuo atveju per dešimt dienų po sprendimo likviduoti ECCSEL ERIC priėmimo ECCSEL ERIC praneša Europos Komisijai apie tokį sprendimą.
               
            
               
                  3.
               
               
                  Apmokėjus ECCSEL ERIC skolas likęs turtas padalijamas tarp narių proporcingai jų sukauptai metinei įmokai į ECCSEL ERIC, kaip nurodyta įstatų II priede.
               
            
               
                  4.
               
               
                  Be nereikalingo delsimo ir bet kuriuo atveju per dešimt dienų nuo likvidavimo procedūros užbaigimo apie tai ECCSEL ERIC praneša Europos Komisijai.
               
            
               
                  5.
               
               
                  ECCSEL ERIC nustoja egzistuoti atitinkamo Europos Komisijos pranešimo paskelbimo Europos Sąjungos oficialiajame leidinyje dieną.
               
            5.   Atsakomybė
      
      (ECCSEL ERIC įstatų 13 straipsnis)
      
               
                  1.
               
               
                  ECCSEL ERIC atsako už savo skolas.
               
            
               
                  2.
               
               
                  Nariai nėra solidariai atsakingi už ECCSEL ERIC skolas. Narių atsakomybė už ECCSEL ERIC skolas apsiriboja jų atitinkamais įnašais.
               
            
               
                  3.
               
               
                  ECCSEL ERIC pasirūpina tinkamu rizikos, susijusios su savo infrastruktūros kūrimu ir veikimu, draudimu.
               
            6.   Prieigos prie infrastruktūros politika
      
      (ECCSEL ERIC įstatų 18 straipsnis)
      
               
                  1.
               
               
                  Didelė dalis mokslinių tyrimų laiko, skirto kiekvienam ECCSEL infrastruktūrą sudarančiam nacionaliniam įrenginiui, turi būti siūloma tarptautinei mokslinių tyrimų bendruomenei. Dalį prieigos laiko Generalinė asamblėja rezervuoja tyrėjams iš šalių, kurios nėra ECCSEL ERIC narės.
               
            
               
                  2.
               
               
                  ECCSEL ERIC ir mokslinių tyrimų įrenginių savininkai sudaro individualias sutartis, susijusias su tuo, kokia turimo mokslinių tyrimų laiko dalis bus skiriama tarptautinei mokslinių tyrimų bendruomenei ir kokiomis sąlygomis bus leidžiama naudotis infrastruktūra.
               
            
               
                  3.
               
               
                  Prieiga prie ECCSEL ERIC įrenginių suteikiama tyrėjams, mokslininkams ir studentams. Prieiga turi būti suteikiama konkurso tvarka taikant teisingą ir skaidrią paraiškų tarpusavio vertinimo procedūrą. Konkurso kriterijai – mokslinė kompetencija ir svarba ECCSEL ERIC strategijai, remiantis generalinės asamblėjos sprendimais.
               
            
               
                  4.
               
               
                  Naudotojams tenka visos prieigos išlaidos ir visos išlaidos, susijusios su medžiagomis, įskaitant tokiems naudotojams priklausančius mėginius ir įrangą. Prieigos išlaidos grindžiamos kiekvienam ECCSEL ERIC įrenginiui taikomais įkainiais.
               
            
               
                  5.
               
               
                  ECCSEL ERIC gali sukurti tapatybės nustatymo ir leidimų suteikimo sistemą, kuria užtikrinama, kad į įrenginius būtų leidžiama patekti ir jais naudotis tik tam teisę turintiems asmenims. ECCSEL ERIC gali priimti sprendimą, kad tam, kad tyrėjams būtų suteikta prieiga, nariai ir stebėtojai privalo laikytis tokios sistemos.
               
            
               
                  6.
               
               
                  Generalinės asamblėjos patvirtinta išsami politika dėl naudotojams suteikiamos prieigos paskelbiama viešai.
               
            7.   Mokslinių tyrimų koordinavimo komitetas, Mokslinė patariamoji taryba ir Etikos ir aplinkos apsaugos patariamoji taryba
      
      (ECCSEL ERIC įstatų 11 straipsnis)
      Mokslinė patariamoji taryba
      
                  a)
               
               
                  Generalinė asamblėja paskiria Mokslinę patariamąją tarybą, kurią sudaro iki šešių žinomų, nepriklausomų ir patyrusių mokslininkų iš viso pasaulio. Tarybos nariai skiriami direktoriaus teikimu, direktoriui tariantis su Moksline patariamąja taryba ir Mokslinių tyrimų infrastruktūros koordinavimo komitetu. Tarybos narių kadencija trunka trejus metus. Jie gali būti paskiriami dar vienai kadencijai. Į tarybą negali būti skiriami Generalinės asamblėjos atstovai.
               
            
                  b)
               
               
                  Bent vieną kartą per metus direktorius tariasi su Moksline patariamąja taryba dėl mokslinės ECCSEL ERIC siūlomų paslaugų kokybės, organizacijos mokslinės politikos, procedūrų ir ateities planų.
               
            
                  c)
               
               
                  Mokslinė patariamoji taryba Generalinei asamblėjai per direktorių kasmet pateikia rašytinę veiklos ataskaitą. Direktorius pateikia ataskaitą Generalinei asamblėjai kartu su savo pastabomis ir galimomis rekomendacijomis.
               
            8.   Sklaidos politika
      
      (ECCSEL ERIC įstatų 19 straipsnis)
      
               
                  1.
               
               
                  Remiantis Generalinės asamblėjos patvirtinta sklaidos politika, ECCSEL ERIC mokslinių tyrimų rezultatais ir duomenimis leidžiama atvirai naudotis. Mokslinių tyrimų rezultatai ir duomenys pateikiami suinteresuotosioms šalims, apmokant tik su jų sklaida susijusias išlaidas. Šioje nuostatoje ECCSEL ERIC mokslinių tyrimų rezultatai ir duomenys – tai anglies dioksido surinkimo ir saugojimo srities mokslinių tyrimų rezultatai ir duomenys, kuriuos sukuria ECCSEL ERIC infrastruktūrą sudarančių įrenginių savininkai.
               
            
               
                  2.
               
               
                  ECCSEL ERIC aktyviai skleidžia ECCSEL ERIC mokslinių tyrimų rezultatus visuomenei, kad ji galėtų atlikti aktyvų vaidmenį formuojant politiką ir kontroliuojant išmetamo anglies dioksido kiekį.
               
            
               
                  3.
               
               
                  ECCSEL ERIC skatina vidaus bendradarbiavimą ir propaguoja jo rezultatus, ragina tyrėjus pradėti naujus ir novatoriškus projektus ir, jei tinkama, skatina tyrėjus naudoti ECCSEL ERIC veiklos rezultatus aukštojo mokslo srityje.
               
            
               
                  4.
               
               
                  ECCSEL ERIC apskritai skatina ECCSEL ERIC mokslinių tyrimų rezultatų naudotojus viešai skelbti savo mokslinių tyrimų rezultatus ir prašo naudotojų tinkamai skelbti informaciją apie jiems suteikiamą prieigą prie ECCSEL ERIC infrastruktūros.
               
            
               
                  5.
               
               
                  Sklaidos politikos dokumente apibūdinamos įvairios tikslinės grupės ir nurodomi tikslinės auditorijos pasiekimo būdai. ECCSEL ERIC tinkamai nurodomas visuose leidiniuose, susijusiuose su ECCSEL ERIC arba su juo bendradarbiaujant pasiektais rezultatais ir sukauptomis žiniomis.
               
            9.   Intelektinės nuosavybės teisių politika
      
      (ECCSEL ERIC įstatų 20 straipsnis)
      
               
                  1.
               
               
                  Šiuose įstatuose terminas „intelektinė nuosavybė“ suprantamas pagal 1967 m. liepos 14 d. pasirašytos Konvencijos dėl pasaulinės intelektinės nuosavybės organizacijos (PINO) įsteigimo 2 straipsnį.
               
            
               
                  2.
               
               
                  Narių santykiai intelektinės nuosavybės srityje reglamentuojami valstybių narių nacionalinės teisės aktais ir taikytinomis tarptautinėmis taisyklėmis ir normomis.
               
            
               
                  3.
               
               
                  Intelektinė nuosavybė, kurią nariai suteikia ECCSEL ERIC, išlieka pirminio intelektinės nuosavybės teisių turėtojo nuosavybė. Jeigu tokios nuosavybės teisės įgyjamos atliekant ECCSEL ERIC finansuojamą darbą (kaip tiesioginis įnašas arba įnašas natūra), intelektinės nuosavybės teisės priklauso ECCSEL ERIC, nebent būtų susitarta, kad nuosavybės teisės priklauso ją sukūrusiai narei. Ekonominė prieigos vertė, kuri viršija sumokėtą mokestį, nelaikoma ECCSEL ERIC skiriamu projekto finansavimu.
               
            
               
                  4.
               
               
                  ECCSEL ERIC užtikrina, kad naudotojai sutiktų su prieigos prie rezultatų ir intelektinės nuosavybės teisių į rezultatus suteikimo sąlygomis ir kad būtų imamasi tinkamų saugumo priemonių, susijusių su teisių ir rezultatų saugojimu ir tvarkymu.
               
            
               
                  5.
               
               
                  ECCSEL ERIC nustato tvarką, pagal kurią nagrinėjami pareiškimai dėl mokslinių tyrimų duomenų ir informacijos saugumo ir konfidencialumo reikalavimų pažeidimo.
               
            
               
                  6.
               
               
                  ECCSEL ERIC teikia tyrėjams rekomendacijas, kad užtikrintų, jog moksliniai tyrimai, vykdomi naudojantis medžiaga, kuria leista naudotis per ECCSEL ERIC, būtų vykdomi paisant savininkų teisių apsaugos reikalavimų.
               
            
               
                  7.
               
               
                  Generalinės asamblėjos patvirtintą išsamią intelektinės nuosavybės teisių politiką atskirai patvirtina Šalys, valdančios ECCSEL ERIC veikloje dalyvaujančius įrenginius.
               
            10.   Įdarbinimas
      
      (ECCSEL ERIC įstatų 17 straipsnis)
      
               
                  1.
               
               
                  ECCSEL ERIC yra lygių galimybių politiką taikantis darbdavys. Paraiškas užimti ECCSEL ERIC siūlomas darbo vietas pateikusių asmenų atrankos procedūra vyksta vadovaujantis skaidrumo, nediskriminavimo ir lygių galimybių principais.
               
            
               
                  2.
               
               
                  Darbo sutartims taikomi atitinkami įstatymai ir kiti teisės aktai, galiojantys šalyje, kurioje įdarbinami darbuotojai, arba įstatymai, galiojantys šalyje, kurioje vykdoma ECCSEL ERIC veikla. Apie laisvas darbo vietas ECCSEL ERIC tinkamai skelbiama tarptautiniu lygmeniu.
               
            
               
                  3.
               
               
                  Laikydamasi nacionalinės teisės aktų reikalavimų, kiekviena narė pagal savo jurisdikciją sudaro palankesnes sąlygas ECCSEL ERIC uždavinius vykdantiems narių piliečiams ir jų šeimos nariams laisvai judėti ir apsigyventi jos teritorijoje.
               
            11.   Viešųjų pirkimų politika ir atleidimas nuo mokesčių
      
      (ECCSEL ERIC įstatų 16 straipsnis)
      
               
                  1.
               
               
                  Visiems viešųjų pirkimų kandidatams ir konkursų dalyviams ECCSEL ERIC sudaro vienodas ir nediskriminacines sąlygas, neatsižvelgdama į tai, ar jie įsisteigę Europos Sąjungoje, ar už jos ribų. Vykdant ECCSEL ERIC viešųjų pirkimų politiką paisoma skaidrumo, nediskriminavimo ir konkurencijos principų.
               
            
               
                  2.
               
               
                  Direktorius atsako už visus ECCSEL ERIC viešuosius pirkimus. Sprendimas sudaryti pirkimo sutartį tinkamai paskelbiamas išsamiai jį motyvuojant. Generalinė asamblėja tvirtina įgyvendinimo taisykles, kuriose pateikiama visa išsami reikiama informacija apie tikslias viešųjų pirkimų procedūras ir kriterijus.
               
            
               
                  3.
               
               
                  Nariai ir stebėtojai vykdo su ECCSEL ERIC veikla susijusius viešuosius pirkimus taip, kad būtų tinkamai atsižvelgiama į ECCSEL ERIC poreikius, techninius reikalavimus ir atitinkamų įstaigų išleistas specifikacijas.